Denne anmeldelse beror delvist på en dialog med jer på Facebook, og min seneste opdatering derpå er det jeg kopierer herind:
(TP tillader ikke links, så I må selv finde tråden frem. Den startede oprindeligt d. 29. juni kl. 8:53)

Jeg sidder simpelthen og måber i skrivende stund. Magen til inkompetence har jeg sjældent været vidne til..!
I er oprigtigt søde og rare, når man er i dialog med jer, men jeres processer er simpelthen under al kritik, og efterlader mig som kunde med en service, jeg simpelthen har svært ved at fatte.

Vi tager den lige kronologisk.

19. juni: Jeg placerer en ordre på to thermokander på jeres webshop.
29. juni: Jeg modtager pakken på min arbejdsplads (muligvis forsinket i deres håndtering, så der er ikke nødvendigvis gået 10 dage på levering fra jeres side).
Det jeg modtager er to fidget spinners..!
Jeg chatter med en af jeres medarbejdere, som lover at der bliver oprettet en hasteordre, og at jeg senest har min vare mandag d. 3. Juli. Jeg skal dog sende de to fidget spinners retur.
3. juli: intet…
4. juli: Christine fra Kundeservice ringer og beklager rigtig meget. Der er sket en fejl, og ordren er ikke oprettet. Det vil hun dog sørge for sker med det samme, så jeg modtager mine thermokander asap. De to fidget spinners tilbyder Christine mig som plaster på såret, hvilket jeg accepterer.
5. juli: intet…
6. juli: intet…
7. juli: intet…
8. juli: intet…
9. juli: intet… (søndag så ingen omdeling)
10. juli: Jeg får en opringning fra Daniel, som jeg dog ikke når at besvare. Han indtaler derfor en besked på min tlf svarer om, at han lige er i gang med at taste min ordre (!!!), og han skal bare lige høre hvilken farve de fidget spinners har.
Jeg ringer tilbage, og får bekræftet at de ganske rigtigt endnu ikke har tastet min ordre, nu her, 6 dage senere. Medarbejderen, som jeg desværre ikke husker navnet på, beklager meget og understreger at nu er der styr på det. Jeg forklarer ham hele forløbet, hvortil han tilbyder at I tager fragt omkostningen på jeres regning – hvilket jeg accepterer.
11. juli: intet…
12. juli: Jeg modtager pakken med thermokanderne. Men der er kun låg på den ene af dem…! Derudover er de begge voldsomt ridsede og ligner at de har været kastet godt og grundigt rundt med på lageret!

Hvad laver I derinde?!

Der er nu gået en lille måned.
Jeg har snakket med 3 forskellige medarbejdere.
Jeg har fået 2 pakker.
Og ordren er stadig ikke fuldført!

Det her er en absurd føljeton af absurditeter. Hvad bliver det næste!?

UPDATE kl. 14:42:
Nu har jeg netop været i kontakt med jeres kundeservice.
Nu skal JEG kontakte Bring for at få dem til at komme til min arbejdsplads, så jeg kan sende jeres thermokander retur. Og så vil I i øvrigt sørge for at sende nogle nye.

Det kan godt være, I er i jeres fulde ret til at kræve jeg sender dem retur. Men havde det været min biks, og jeg havde udsat en kunde for dette cirkus og STADIG ikke havde formået at rette op på fejlen, så havde jeg under ingen omstændigheder bedt kunden om at returnere to thermokander til 99 kr stykket! Så havde kunden ku' smide dem ud, grave dem ned eller donere dem til et herberg - det her sætter mig i en ulejlighed der på ingen måder er rimelig.

Det her er rent til grin.

UPDATE efter endnu 6 dage:
Jeg har endnu intet modtaget fra jer. Hverken pakkelabel til returnering af de mangelfulde (og slidte) varer eller mine bestilte varer - end ikke en mail, har jeg modtaget.
Jeg ser dog samtidig, at anmeldelser, som er lavet efter denne, er blevet besvaret. Hvor bliver I af?